Omnibus presentes litteras inspecturis, Willelmus ecclesie Sancti-Johannis Senonensis abbas, totusque ejusdem ecclesiæ conventus, in Domino salutem. Noverint universi quod vir excellentissimus Philippus, rex Francorum, concessit nobis et Guidoni de Borrum servienti suo, et heredibus suis, arcas pontis Gressii, cum gurgitibus ibidem signatis, et aquam que vulgo baillium nuncupatur, ad piscandum communiter, inter nos tenenda de ipso et heredibus suis, in perpetuum, pro viginti solidis annuis census reddendis dicto regi, vel ejus mandato, annis singulis, in festo Beati-Remigii. Preterea nobis solis dedit et concessit aquam a baillio et supra usque ad exclusas molendinorum superius, pro decem salutis censualibus reddendis eidem, annis singulis, in festo Beati-Remigii. Quod ut ratum permaneat nobis, salva justicia sua, sigilli sui fecit munimine roborari. Nos vero, eidem super hoc litteras nostras concessimus sigillorum nostrorum munimine roboratas. Actum, anno Gratie Mº CCº vicesimo primo, mense septembri.